సోంపాల్ కామీ

**సోంపాల్ కామీ** (జననం 1996 ఫిబ్రవరి 2) నేపాల్ జాతీయ జట్టుకు ఆడే క్రికెట్ ఆటగాడు. కామీ కుడిచేతి వాటం బ్యాట్స్‌మన్, కుడిచేతి వాటం ఫాస్ట్-మీడియం బౌలరు. 2018 ఆగస్టులో నెదర్లాండ్స్‌తో జరిగిన నేపాల్ తొలి వన్డే ఇంటర్నేషనల్ మ్యాచ్‌లో ఆడిన ఆటగాళ్ళలో అతౌ ఒకడు. 2019 జనవరిలో, నేపాల్ తరఫున వన్డేలో ఐదు వికెట్లు తీసిన తొలి బౌలర్‌గా నిలిచాడు.

## తొలినాళ్ళ జీవితం
పశ్చిమ నేపాల్‌లోని గుల్మీకి చెందిన సోంపాల్, తన కుటుంబంతో కలిసి పంజాబ్‌ వలస వెళ్లి అక్కడే పెరిగాడు. సోంపాల్ తన బాల్యాన్ని ఉత్సాహభరితమైన క్రికెట్ ప్రేమికుడిగా గడిపాడు. అతను వివిధ పాఠశాల స్థాయి టోర్నమెంట్లలో ఆడాడు. అతను కెప్టెన్‌గా, ఇండియన్ ప్రీమియర్ కార్పొరేట్ లీగ్‌లో పాల్గొన్నాడు. 2013 లో అతను నేపాల్‌కు తిరిగి వచ్చి తన క్రికెట్ కెరీర్‌ను కొనసాగించాడు.

## దేశవాళీ, T20 ఫ్రాంచైజీ కెరీర్
సోంపాల్ నేపాలీ క్రికెట్ ఫ్యాన్ క్లబ్ ద్వారా ఖాట్మండు రీజియన్ నంబరు 3లోకి అడుగుపెట్టాడు. అతను U-19 జాతీయ ఛాంపియన్‌షిప్‌ను గెలుచుకున్న కీలక ఆటగాళ్లలో ఒకడు. రెండు సెంచరీలు సాధించడం, ఉత్తమ బౌలింగ్ గణాంకాలను సాధించడం ద్వారా టోర్నమెంటులో రికార్డులను తిరగరాసాడు. ఈ టోర్నమెంటు ద్వారా, అతను నేపాల్ కోచ్ జగత్ తమటర్‌ను ఆకట్టుకున్నాడు. జాతీయ జట్టులో తన స్థానాన్ని సుస్థిరం చేసుకున్నాడు.

2013 డిసెంబరులో ఖాట్మండులో జరిగిన అనధికారిక టోర్నమెంటు, సాగర్‌మాత సిమెంట్ జర్నీ టు వరల్డ్ కప్ టోర్నమెంట్‌లో, సోంపాల్ నాలుగు మ్యాచ్‌ల్లో 10 వికెట్లతో అత్యధిక వికెట్లు తీసిన బౌలర్‌గా నిలిచాడు.

అతను 2015 డిసెంబరు 26న శ్రీలంకలో జరిగిన 2015–16 ప్రీమియర్ లీగ్ టోర్నమెంట్‌లో సారాసెన్స్ స్పోర్ట్స్ క్లబ్ తరపున ఫస్ట్-క్లాస్ పోటీల్లో అడుగు పెట్టాడు.

2019 జూన్లో అతను, 2019 గ్లోబల్ T20 కెనడా టోర్నమెంట్‌లో విన్నిపెగ్ హాక్స్ ఫ్రాంచైజ్ జట్టు తరపున ఆడటానికి ఎంపికయ్యాడు. 

## అంతర్జాతీయ కెరీర్
అతను 2014 జనవరిలో UAE పై నేపాల్ తరపున రంగప్రవేశం చేశాడు. తరువాత అతను న్యూజిలాండ్‌లో జరిగిన 2014 ప్రపంచ కప్ క్వాలిఫైయర్ కోసం నేపాల్ జాతీయ క్రికెట్ జట్టులోకి ఎంపికయ్యాడు.

2014 ప్రపంచ కప్ క్వాలిఫైయర్‌లో సోంపాల్ ఆరు లిస్ట్ ఎ మ్యాచ్‌లు ఆడి ఎనిమిది వికెట్లు పడగొట్టాడు - స్పిన్నర్ బసంత రెగ్మి కంటే ఒకటే తక్కువ.  బంగ్లాదేశ్‌లో జరిగిన 2014 ఐసిసి వరల్డ్ ట్వంటీ20 లో అతను మూడు ట్వంటీ20 అంతర్జాతీయ మ్యాచ్‌లు ఆడి, 2/13 అత్యుత్తమ గణాంకాలతో నాలుగు వికెట్లు పడగొట్టాడు.

2014లో మలేషియాలో జరిగిన ACC ప్రీమియర్ లీగ్‌లో మలేషియాపై సోంపాల్ 47 పరుగులకు ఐదు వికెట్లు పడగొట్టాడు. ఇది అతని కెరీర్‌లో అత్యుత్తమ బౌలింగ్ గణాంకాలు.  అతను మొత్తం 15 వికెట్లు పడగొట్టి, టోర్నమెంటులో అత్యుత్తమ బౌలరుగా ఎంపికయ్యాడు. 2014 ఆసియా క్రీడలలో, సోంపాల్ ఒక్కొక్కటి కేవలం 4 పరుగుల సగటుతో, అసాధారణమైన 2.50 ఎకానమీ రేటుతో ఐదు వికెట్లు పడగొట్టాడు. ఆసియా క్రికెట్ కౌన్సిల్ ద్వారా టోర్నమెంటు సెలెక్ట్ XIలో ఎంపికైన ఏకైక నేపాలీ ఆటగాడు అతను. నేపాల్ గెలిచిన 2014 ICC వరల్డ్ క్రికెట్ లీగ్ డివిజన్ త్రీలో అతను 11 వికెట్లు పడగొట్టాడు. 

2014 నవంబర్‌లో హాంకాంగ్‌తో జరిగిన నేపాల్ సిరీస్‌లోని మొదటి ట్వంటీ20 అంతర్జాతీయ మ్యాచ్‌లో ( శ్రీలంకలో ఆడారు) నేపాల్ తొలి ఇన్నింగ్స్‌లో 72 పరుగులకు ఆలౌట్ కాగా, పదవ స్థానంలో బ్యాటింగ్ చేసిన సోంపాల్, 31 బంతుల్లో 40 పరుగులు చేశాడు. ఇందులో ఆరు ఫోర్లు, రెండు సిక్సర్లు ఉన్నాయి. దాంతో అతను, ట్వంటీ20 మ్యాచ్‌లలో పదవ స్థానంలో వచ్చిన బ్యాట్స్‌మన్ చేసిన అత్యధిక స్కోరుగా కొత్త రికార్డును నెలకొల్పాడు. ఇది 2007లో శ్రీలంక ప్రదీప్ నిశాంత నెలకొల్పిన 37 పరుగులను అధిగమించింది. సోంపాల్, శక్తి గౌచన్ (5*) తొమ్మిదవ వికెట్‌కు 43 పరుగులు జోడించారు. ఇది ట్వంటీ20 అంతర్జాతీయ మ్యాచ్‌లలో ఐదవ అత్యుత్తమ తొమ్మిదవ వికెట్ భాగస్వామ్యం.

2015లో నమీబియాలో జరిగిన ఐసీసీ వరల్డ్ క్రికెట్ లీగ్ డివిజన్ టూలో నేపాల్ తరఫున అత్యధిక వికెట్లు తీసిన బౌలర్‌గా నిలిచాడు. అతను 6 మ్యాచ్‌ల్లో 19.18 సగటుతో, 4.00 ఎకానమీతో 11 వికెట్లు పడగొట్టాడు.  2015 ఫిబ్రవరిలో మూడు రోజుల క్రికెట్ టోర్నమెంటు అయిన ఎమర్జింగ్ ట్రోఫీ టోర్నమెంట్‌లో ఆడటానికి కలుతురా ఫిజికల్ కల్చర్ క్లబ్ కు ఎంపికయ్యాక, అతను శ్రీలంకకు వెళ్లాడు. అతను 5 మ్యాచ్‌లు ఆడి 8 ఇన్నింగ్స్‌లలో 39 వికెట్లు పడగొట్టాడు. 2015 ఐసీసీ వరల్డ్ ట్వంటీ20 క్వాలిఫైయర్‌లో 19.83 సగటుతో, 7.00 ఎకానమీ రేటుతో 6 వికెట్లు పడగొట్టాడు.

అతను 2018 ICC వరల్డ్ క్రికెట్ లీగ్ డివిజన్ టూ టోర్నమెంటు కోసం నేపాల్ జట్టులో ఉన్నాడు.  UAE తో జరిగిన మూడవ మ్యాచ్‌లో సోంపాల్, 4/30 గణాంకాలతో ప్రత్యర్థిని 114 పరుగులకే పరిమితం చేశాడు.

2018 జూలైలో నెదర్లాండ్స్‌తో జరిగిన వన్డే ఇంటర్నేషనల్ (ODI) సిరీస్ కోసం నేపాల్ జట్టులో అతనికి స్థానం లభించింది. 2018 క్రికెట్ ప్రపంచ కప్ క్వాలిఫైయర్ సమయంలో వన్డే హోదా పొందిన తర్వాత నేపాల్ ఆడిన మొదటి వన్డే మ్యాచ్‌లు ఇవి.  2018 ఆగస్టు 1న నెదర్లాండ్స్‌తో జరిగిన మ్యాచ్‌లో నేపాల్ తరపున వన్డే రంగప్రవేశం చేశాడు.

2018 ఆగస్టులో సోంపాల్, 2018 ఆసియా కప్ క్వాలిఫైయర్ టోర్నమెంటు కోసం నేపాల్ జట్టులో చోటు పొందాడు. 2018 అక్టోబరులో అతను 2018–19 ICC వరల్డ్ ట్వంటీ20 ఆసియా క్వాలిఫైయర్ టోర్నమెంటు కోసం తూర్పు ఉప-ప్రాంత సమూహం తరఫున నేపాల్ జట్టులో చోటు దక్కించుకున్నాడు. 

2019 జనవరి 26న యునైటెడ్ అరబ్ ఎమిరేట్స్‌తో జరిగిన రెండవ వన్డేలో, నేపాల్ తరఫున వన్డే మ్యాచ్‌లో ఐదు వికెట్లు తీసిన తొలి బౌలర్‌గా సోంపాల్ నిలిచాడు.  2019 జూన్‌లో, 2018–19 ఐసిసి టి20 ప్రపంచ కప్ ఆసియా క్వాలిఫైయర్ టోర్నమెంటు రీజినల్ ఫైనల్స్‌కు ఎంపిక చేసిన నేపాల్ జట్టులో స్థానం సంపాదించాడు.  2019 నవంబరులో బంగ్లాదేశ్‌లో జరిగిన 2019 ACC ఎమర్జింగ్ టీమ్స్ ఆసియా కప్ కోసం నేపాల్ జట్టుకు ఎంపికయ్యాడు. అదే నెలలో, 2019 దక్షిణాసియా క్రీడలలో నేపాల్ క్రికెట్ జట్టులో కూడా అతను చోటు సాధించాడు. మూడవ స్థానం కోసం జరిగిన ప్లేఆఫ్ మ్యాచ్‌లో మాల్దీవులను ఐదు వికెట్ల తేడాతో ఓడించి నేపాల్ జట్టు కాంస్య పతకాన్ని గెలుచుకుంది. 2020 సెప్టెంబరులో నేపాల్ క్రికెట్ అసోసియేషన్ ద్వారా కేంద్ర కాంట్రాక్ట్ పొందిన పద్దెనిమిది మంది క్రికెటర్లలో అతనొకడు.

2024 మార్చి 26న, అతను ఐర్లాండ్ వోల్వ్స్‌తో జరిగిన మ్యాచ్‌లో T20లలో తన మొదటి హ్యాట్రిక్ సాధించాడు.  2024 మేలో 2024 ICC పురుషుల T20 ప్రపంచ కప్ టోర్నమెంటు కోసం నేపాల్ జట్టుకు ఎంపికయ్యాడు.

## మూలాలు

వర్గం:నేపాల్ టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1996 జననాలు